
INDOKOLÁS
Érd Megyei Jogú Város önkormányzat fenntartásában működő köznevelési intézményekhez kapcsolódó egyes polgármesteri döntésekhez


I. Érd Megyei Jogú Város önkormányzat fenntartásában működő köznevelési intézmények alapító okiratának módosítására

A nemzeti köznevelésről szóló 2011. évi CXC. törvény (a továbbiakban: Nkt.) 21. §. (3) bekezdése alapján a köznevelési intézmény alapító okirata tartalmazza többek között a köznevelési alapfeladat-ellátással összefüggésben, a köznevelési alapfeladatának jogszabály szerinti megnevezését.

1. Az alapító okiratukban foglaltak alapján az Érdi Szivárvány Óvoda tagintézményei közül a Tusculanum Tagóvoda, az Érdi Kincses Óvoda esetében pedig az Ófalusi Tagóvoda látja el a többi gyermekkel együtt nevelhető, az intézmény körzetébe tartozó azon sajátos nevelési igényű gyermekeket, akik autizmus spektrumzavarral küzdenek.

Az intézményvezetők szakmai véleménye alapján, az esetek többségében az óvodai nevelés időtartama alatt hosszú idő telik el az észlelés, jelzés, valamint a szakértői vizsgálatok elvégzése, a szakértői vélemények kiállítása között. Az ilyen nehézségekkel küzdő gyermekek elsődleges érdeke azt kívánja, hogy az intézményváltás helyett, a megszokott környezetükben történjen az előírt fejlesztés biztosítása. A fentiek mellett, az elmúlt évek tapasztalatai alapján folyamatosan emelkedik a sajátos nevelési igényű gyermekek létszáma is, mely aránytalanul nagy terhet ró a két tagintézményre.

A szakmai vélemények figyelembevételével ezért javaslom, hogy a továbbiakban az önkormányzat fenntartásában működő mindkét köznevelési intézmény székhelyóvodája és valamennyi tagintézménye is fogadja a körzetükbe tartozó autista és enyhén értelmi fogyatékos gyermekeket. Ezzel elkerülhető a szakértői bizottság által megállapított új esetekben az intézményváltás, illetve az óvodai nevelés során nem aránytalan a munkateher az egyes tagintézmények között.

2. Az Nkt. 8. § (2) bekezdésében foglaltak alapján, azok a gyermekek, akik augusztus 31. napjáig a harmadik életévüket betöltik, a nevelési év kezdő napjától legalább napi négy órában óvodai foglalkozáson vesznek részt.

A koronavírus terjedése okán kihirdetett veszélyhelyzet miatt a 2020/2021-es nevelési évre történő óvodai beiratkozások során – a köznevelésért felelős miniszter 7/2020. (III. 25.) EMMI határozata alapján – a kötelező felvételt biztosító óvoda 2020. április 21-ig hivatalból felveszi a körzetébe tartozó azon gyermeket, akivel kapcsolatosan nem érkezett jelzés arról, hogy más óvoda felvette.

Az Oktatási Hivatal által a rendelkezésünkre bocsátott adatok alapján az Érdi Szivárvány Óvoda és tagintézményei tekintetében jelentősen magasabb volt a körzetbe tartozó, kötelezően felveendő gyermekek létszáma (487) a rendelkezésre álló üres férőhelyek (350) számához viszonyítva.

Tekintettel arra, hogy az idei óvodai felvételi eljárás során az Érdi Szivárvány Óvoda székhelyóvodában és a Napsugár Tagóvodában az óvodaköteles gyermekek száma jelentősen meghaladta az intézmények alapító okiratában meghatározott létszámot, ezért a törvényi kötelezettségünk teljesítéséhez elengedhetetlen az óvodai csoportok számának növelése, továbbá az egyes tagóvodák esetében a csoportlétszámok módosítása, növelése.

A fentieken túl 45 gyermek esetén jelezte a szülő, hogy a városunkba költözés és egyéb indokok alapján az Érdi Szivárvány Óvodába és annak tagóvodáiba kéri majd a gyermeke felvételét.

Az említett okok alapján az Érdi Szivárvány Óvoda esetében javasolom az indítható csoportok számát 43 csoportban meghatározni, és a felvehető maximális létszámot 89 fővel megnövelni, mely miatt ugyancsak szükségessé válik az intézmény alapító okiratának a módosítása.

Az Nkt. 83.§ (3) és (4) bekezdése alapján a fenntartó a köznevelési intézmény feladatának megváltoztatásával összefüggő döntése vagy véleményének kialakítása előtt beszerzi az intézmény alkalmazotti közössége és a szülői szervezet véleményét. Az alkalmazotti közösség és a szülői szervezet is megküldte véleményét az alapító okirat módosításával kapcsolatban. 

A fenntartó Nkt. 84. § (7) bekezdése alapján, nevelési-oktatási intézmény átszervezésével kapcsolatban május utolsó munkanapjáig hozhat döntést. Mivel az Nkt. 84. § (3) bekezdése alapján a fenntartó tanítási évben, továbbá – a július, augusztus hónapok kivételével – nevelési évben óvodát, óvodai csoportot nem szervezhet át, ezért az alapító okirat hatálybalépésének napjául 2020. augusztus 1-jét javaslom meghatározni.

II. Érd Megyei Jogú Város köznevelési intézményeiben a 2020/2021. nevelési évben indítható óvodai csoportok számának meghatározására, valamint a maximális csoportlétszám túllépésének engedélyezéséről szóló polgármesteri döntéshez

Az Nkt. 83. § (2) bekezdés d) pontja alapján a fenntartó határozza meg az adott nevelési évben indítható óvodai csoportok számát.

Érd Megyei Jogú Város Önkormányzata fenntartásában működő intézmények tekintetében az egyes tagóvodákba felvehető maximális gyermeklétszámot az intézmények alapító okirata tartalmazza, azonban az adott nevelési évben indítható csoportok számát a fenntartónak külön döntésben kell meghatároznia. 

Az óvodai csoportok minimális, maximális és átlaglétszámát a köznevelési törvény 4. melléklete határozza meg, mely alapján az óvodai csoport maximális létszáma 25 fő.

Az Nkt. 25. § (7) bekezdése alapján az óvodai csoportra megállapított maximális létszám a nevelési év indításánál a fenntartó engedélyével legfeljebb húsz százalékkal átléphető, továbbá függetlenül az indított csoportok számától akkor is, ha a nevelési év során az új gyermek átvétele, felvétele miatt indokolt. 

A fenti indokok, valamint az alapító okirat módosításához kapcsolódóan javaslom az Érdi Szivárvány Óvoda esetében az indítható csoportok számát 43 csoportban meghatározni, míg a felvehető maximális gyermeklétszámot 89 fővel megnövelni.

III. Az intézmények működtetéséhez szükséges személyi és tárgyi feltételek biztosításához kapcsolódó döntések

Az új csoportok működésének alapvető feltétele a személyi és tárgyi feltételek biztosítása.

1. Az újonnan indítandó csoportok száma 3, amelynek a pedagóguslétszám igénye 6 óvodapedagógus. A pedagógiai asszisztensek finanszírozott létszáma 3 óvodai csoportonként 1 fő, a dajkák finanszírozott létszáma csoportonként 1 fő. A fentiek alapján javaslom, hogy az Érdi Szivárvány Óvoda tekintetében az óvodapedagógusok létszáma 6 fővel, míg az óvodapedagógusok nevelő munkáját közvetlenül segítők létszáma 4 fővel növekedjen.

Az Érdi Szivárvány Óvodában a következő nevelési évben az új csoportok indításához kapcsolódóan megnövekedett alkalmazotti létszám miatt a személyi juttatás várható többlet igénye 2020. augusztus 1 napjától az alábbiak szerint alakul:

	Létszám
	Bruttó bér
	Pótlék
	Összesen
	Járulék
	Mindösszesen

	6 fő óvodapedagógus
	274.050
	25.272
	7.183.728
	1.077.559
	8 .261.287

	4 fő NOKS
	210.600
	14.742
	3.605.472
	540. 821
	4.146.293

	Összesen
	484.650
	40.014
	10.789.200
	1.618.380
	12.407.580



2. Mind a sajátos nevelési igényű gyermekek fejlesztéséhez, mind az új csoportok indításához kapcsolódóan az egyes tárgyi eszközök bővítése elengedhetetlen, melynek eszközjegyzékét az előterjesztés melléklete tartalmazza.

Az eszközbeszerzéshez szükséges források intézményenkénti megoszlása az alábbiak szerint alakul:

Érdi Kincses Óvoda:
sajátos nevelési igényű gyermekek részére fejlesztőeszköz vásárlás: 734.600 forint.

Érdi Szivárvány Óvoda:
a) sajátos nevelési igényű gyermekek részére fejlesztőeszköz-vásárlás: 734.600 forint;
b) új csoport indításához kapcsolódó eszközbeszerzés: 6.786.162 forint.


Érd, 2020. május 29.
	
	

Dr. Csőzik László
polgármester

